Carsten Hansen (S), 2002-04-04:
Vi er i gang med en del af integrationspakken fra regeringen.
Jeg vil godt starte med at sige, at vi i Socialdemokratiet mere betragter det her som en del af den samlede uddannelsespolitik, og jeg vil også gøre opmærksom på, at vi har sagt både før, under og efter valgkampen, at vi ønskede en række forskellige opstramninger med hensyn til friskolerne. Når det så er sagt, vil jeg sige, at tilsynet, sagt med meget milde ord, faktisk har været rimelig lemfældigt og tilfældigt, og det viser undersøgelsen fra ministeriet, der er beskrevet i lovforslaget, jo også.
Når tilsynet kunne være på 50 skoler uden overhovedet at overvære undervisningen
, må vi sige, at der er behov for en vis opstramning.
Når det så er sagt, vil jeg sige, at friskolerne og den tradition og den kulturarv, der også ligger i det, det danske frisind, som forbindes med det, er vigtigt for os i Socialdemokratiet, og vi synes, at der foregår et meget flot og et godt stykke pædagogisk udviklingsarbejde mange steder på de frie skoler.
Det, der er ærgerligt, er så, at vi i virkeligheden ikke rigtig må lære af det.
Derfor havde vi gerne set, vil jeg sige som udgangspunkt, at også evalueringsloven var blevet inddraget, således at vi kunne evaluere de mange gode resultater, som også ligger på friskoleområdet.
Men jeg vil også sige, at vi efter behandlingen i dag forventer at blive indkaldt af ministeren til en forhandling, men jeg vil også sige, at vi er positive over for de elementer, som ligger i lovforslaget.
Friskoletraditionen og de værdier, der ligger heri, er en del af vores kulturarv, men der er også andre værdier, der er vigtige for os, og det er de værdier, som ligger i menneskerettighederne, som også er flot beskrevet.
Vi er faktisk godt tilfredse med den formålsbeskrivelse, som ligger i det, altså værdierne med hensyn til respekten for det enkelte menneske, demokratiopfattelsen, som vi jo stort set deler i parlamentet her, ligeværdigheden, ligebehandlingen af mennesker med hensyn til køn, menneskerettighederne.
Det er så inden for denne ramme - og det har vi efterlyst længe - at de mennesker, som tager sig af vores børn i grundskolen, skal agere. Det er vigtigt for os at slå fast, at det er de principper, som gør sig gældende for al grundskolevirksomhed i Danmark, og det er vi tilfredse med er kommet med i lovgrundlaget.
Vi synes, det er en vigtig forudsætning for det samlede uddannelsessyn, at der ligger en fælles ramme for at drive grundskolevirksomhed.
Vi må også sige, at for os må den konkurrence, som nogle ser imellem friskolerne og folkeskolen, ophøre.
Det, der er vigtigt for os, er undervisningen og kvaliteten og indholdet i den, og hvad man er parat til at gøre for at skabe fremtidens samfundsborgere og brugere.
Grundskolen er vel i virkeligheden den vigtigste dannelse, det vigtigste dannelseselement, vi har i vores fælles hverdag.
Efterhånden som hverdagen bliver splittet op - mennesker uddanner sig på forskellig vis, man ser heller ikke det samme i fjernsynet, man går ikke til de samme ting om aftenen mere, vi har et mere fragmenteret og segmenteret samfund - bliver folkeskolen og grundskolen vigtigere og vigtigere, og derfor er det vigtigt, at der er en fælles ramme, som vi udstikker herindefra.
Når vi så kigger på indholdet, har jeg nævnt, at vi er meget tilfredse med formålsparagraffen, der knytter sig an til den europæiske menneskerettighedskonvention.
Et andet område, der jo har været en stor debat om, er, at lederen skal kunne beherske skrift og tale: Det er vi enige i. Jeg må sige, at i forhold til udvidelsen af fagkredsen synes vi, at det er et skridt hen ad vejen, men vi så gerne en yderligere tydeliggørelse af, hvad det vil sige at stå mål med folkeskolen, hvad det betyder; det har jo givet anledning til mange tvistigheder.
Det med flere tilsynsførende kan være et element i det, men jeg vil også afsløre her, at her havde vi gerne set, at det var kommunerne, der førte tilsynet med de frie grundskoler, og for os er det vigtigt med styrkelsen af kvaliteten. Derudover må vi sige, at der ligger et element af offentliggørelse i det, men vi så hellere, at der var en indberetningspligt til ministeriet.
Når man spørger i ministeriet, hvor mange indberetninger man har fået for de frie grundskoler - der er 457 af dem - har der i de seneste år vistnok været en enkelt, på trods af de problemer, der er visse steder, så derfor har det været vigtigt.
Til afslutning vil jeg sige, at vi synes, der ligger temmelig mange bemyndigelser og temmelig mange hjemler til ministeren i det her.
Det er vi lidt betænkelige ved og vil gerne drøfte det under udvalgsarbejdet.
Lad mig så nævne en enkelt kuriositet i forhold til hjemmeundervisning.
Hvis en friskole ophører, og man laver en lilleskole, f.eks. med 12 elever, og de kommer fra hver sin kommune, så skal der altså 12 tilsynsførende på fra hver eneste kommune for at sikre, at eleverne nu får den undervisning, de skal have.
Men afslutningsvis: Det er et skridt på vejen.
Vi så gerne, at Evalueringsinstituttet var med.
Vi synes,
at der foregår megen god pædagogik, men så gerne, at det blev evalueret.
Vi mener, at kommunerne burde have haft tilsynet, og der bør i det mindste være en indberetningspligt til det.
Og så er vi betænkelige ved de bemyndigelser og hjemler, der er fastsat i loven, der er temmelig mange af dem.
Men vi vil gå positivt ind i udvalgsarbejdet og regner som sagt med, at ministeren indkalder os til en række forhandlinger, når vi kommer videre hen i forløbet.